Millionordrerne vælter ind hos nordjyske GomSpace - og med store ordrer kommer også behovet for større arbejdskraft, må rumfartsvirksomheden erkende. Derfor har medarbejder nummer 100 - Nicolo Carletti fra Italien - netop sat sig til rette ved sit skrivebord. Han er bare én af mange nye medarbejdere, der har fundet vej til børsnoterede GomSpace i løbet af det seneste. Faktisk er medarbejderantallet steget fra blot 30 i begyndelsen af 2016 til nu 100 i foråret 2017. GomSpace forventer endda, at tallet inden 2018 vil være steget til 200. Og det er noget, der lægger pres på virksomhedens HR-afdeling. Her er en enkelt medarbejder blevet til tre, fordi de mange jobopslag på både softwareudviklere, ingeniører og elektronikteknikere kræver en grundig og omfattende interviewproces. Jagten på de helt rigtige medarbejdere til de mange stillinger kræver nemlig, at HR-afdelingen nærmest arbejder i døgndrift for at få medarbejderstaben til at følge med selskabets udvikling. - Vi har ganske enkelt ikke plads til fejlansættelser. Vi bruger derfor mange ressourcer på at besætte stillingerne rigtigt, så alt, hvad vi gør, peger i den retning, vi skal. Bare en enkelt måned med mistet momentum er kritisk for os, fordi vi hele tiden får nye ordrer og udviklingsopgaver. Det er en kæmpe opgave, men indtil videre følger vi planen, fortæller Tina Donslund, HR-chef i GomSpace. Medarbejderne til GomSpace bliver ikke bare hentet i Danmark, men i hele verden. Indtil videre er 13 forskellige nationaliteter repræsenteret blandt medarbejderne

Opsummering:
På bare ét år er GomSpace i Aalborg gået fra 30 til 100 ansatte.